Dele van Rica-wet ongrondwetlik, beslis hof | Netwerk24
Deur Petrus Malherbe 16 September 2019 16:10
Kragtens die Rica-wet moet nuwe simkaarte geregistreer word. Foto: Unsplash
Dit volg nadat die mediagroep amaBhungane in April 2017 ’n aansoek ingedien het wat die grondwetlikheid van die wet bevraagteken.
Dit is die Rica-wet wat bepaal dat Suid-Afrikaners ’n bewys van identiteit en woonadres moet verskaf as hulle ’n nuwe simkaart aanskaf.
Regter Roland Sutherland het egter Maandag gelas dele van die wet voldoen nie aan konstitusionele vereistes nie.
amaBhungane het ’n aansoek ingedien nadat dit aan die lig gekom het dat Sam Sole, ’n joernalis by die organisasie, se kommunikasie onderskep is terwyl hy besig was met ’n ondersoek na oudpres. Jacob Zuma.
Die regter het onder meer beslis die wet maak nie daarvoor voorsiening dat die persoon wie se inligting onderskep word, daarvan ingelig word nie.
Die wet bepaal ook nie wat amptenare met burgers se inligting mag doen wat kragtens die wet bekom is nie. Die wet maak ook nie voorsiening vir moontlike beskerming vir joernaliste of prokureurs nie.
Daarom voer Sutherland aan die wet moet gewysig word sodat daar aan hierdie en ander kwessies aandag gegee kan word.
Die hof het beslis die parlement het nou twee jaar om die Rica-wet aan te pas sodat dit aan die Grondwet voldoen.
Intussen sal enigiemand wat ’n nuwe simkaart aanskaf dit steeds moet registreer en die nodige stawende dokumente verskaf soos vereis deur die wet.
Meer oor: Amabhungane | Rica | Tegnologie | Hof